Up-577/09
Natisni
Opravilna št.:
Up-577/09
Datum odločitve:
20. 10. 2009
ECLI:
ECLI:SI:USRS:2009:Up.577.09
Akt:
Predlog za vrnitev v prejšnje stanje v postopku ustavne pritožbe zoper sklep Višjega sodišča v Ljubljani št. II Cp 4316/2008 z dne 11. 2. 2009 v zvezi s sklepom Okrajnega sodišča v Kranju št. P 213/2005 z dne 17. 9. 2008 

Ustavna pritožba zoper sklep Višjega sodišča v Ljubljani št. II Cp 4316/2008 z dne 11. 2. 2009 v zvezi s sklepom Okrajnega sodišča v Kranju št. P 213/2005 z dne 17. 9. 2008 se zavrže.
Izrek:
Predlog za vrnitev v prejšnje stanje v postopku ustavne pritožbe zoper sklep Višjega sodišča v Ljubljani št. II Cp 4316/2008 z dne 11. 2. 2009 v zvezi s sklepom Okrajnega sodišča v Kranju št. P 213/2005 z dne 17. 9. 2008 se zavrne. 

Ustavna pritožba zoper sklep Višjega sodišča v Ljubljani št. II Cp 4316/2008 z dne 11. 2. 2009 v zvezi s sklepom Okrajnega sodišča v Kranju št. P 213/2005 z dne 17. 9. 2008 se zavrže.
Evidenčni stavek:
Ker je vrnitev v prejšnje stanje predlagana iz očitno neupravičenih razlogov, je Ustavno sodišče predlog zavrnilo.
Ustavno sodišče zavrže prepozno vloženo ustavno pritožbo.
Geslo:
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
1.4.52.6 - Ustavno sodstvo - Postopek - Procesne predpostavke v postopku ustavne pritožbe - Rok za vložitev ustavne pritožbe.
1.5.51.2.6 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrnitev ustavne pritožbe. 
1.5.51.2.15 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Odločitev o predlogu za vrnitev v prejšnje stanje.
Pravna podlaga:
Člen 6.1, 55.b.1.4, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Vlagatelj:
Pavle Oman, Kranj
Datum vloge:
21. 5. 2009
Vrsta odločitve:
sklep
Vrsta rešitve:
zavrnitev, zavrženje
Dokument:
US28910
Dokument v PDF obliki:
Up-577-09.pdf
81 KB
Prenesite datoteko
Up-577/09-
20. 10. 2009
SKLEP
Senat Ustavnega sodišča je v postopku za preizkus ustavne pritožbe, ki jo je vložil Pavle Oman, Kranj, na seji 20. oktobra 2009
sklenil:
1. Predlog za vrnitev v prejšnje stanje v postopku ustavne pritožbe zoper sklep Višjega sodišča v Ljubljani št. II Cp 4316/2008 z dne 11. 2. 2009 v zvezi s sklepom Okrajnega sodišča v Kranju št. P 213/2005 z dne 17. 9. 2008 se zavrne.
2. Ustavna pritožba zoper sklep Višjega sodišča v Ljubljani št. II Cp 4316/2008 z dne 11. 2. 2009 v zvezi s sklepom Okrajnega sodišča v Kranju št. P 213/2005 z dne 17. 9. 2008 se zavrže.
O b r a z l o ž i t e v
1. Pritožnik je 21. 5. 2009 vložil ustavno pritožbo zoper v izreku tega sklepa navedeni sodni odločbi. V njej navaja, da je ustavno pritožbo sicer vložil po roku, vendar hkrati navaja tudi razloge za takšno zamudo. Pojasnjuje, da mu je pooblaščeni odvetnik v popoldanskih urah zadnjega dne pritožbenega roka, to je 20. 5. 2009, odpovedal pooblastilo. Dalje pojasnjuje, da sam prebiva izven Ljubljane in da je zato za minuto zamudil rok za ustavno pritožbo. V dokaz teh trditev prilaga potrdilo "Pregled storniranih pošiljk" z dne 21. 5. 2009.
2. Senat Ustavnega sodišča ocenjuje, da pritožnik z gornjimi navedbami smiselno predlaga vrnitev v prejšnje stanje.
3. Na podlagi prvega odstavka 6. člena Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS) Ustavno sodišče o vprašanjih postopka, ki niso urejena s tem zakonom, glede na pravno naravo zadeve smiselno uporablja določbe zakonov, ki urejajo postopke pred sodišči. Glede na to, da pritožnik predlaga vrnitev v prejšnje stanje v postopku ustavne pritožbe zoper sodne odločbe, izdane v pravdnem postopku, pride v poštev smiselna uporaba določb Zakona o pravdnem postopku (Uradni list RS, št. 26/99 in nasl. – v nadaljevanju ZPP). V skladu s prvim odstavkom 116. člena ZPP Ustavno sodišče dovoli vrnitev v prejšnje stanje, če ugotovi, da je pritožnik iz upravičenega vzroka zamudil rok za kakšno pravno dejanje in je zaradi tega izgubil pravico opraviti to dejanje. V skladu z drugim odstavkom 117. člena ZPP se mora predlog za vrnitev v prejšnje stanje vložiti v 15 dneh od dneva, ko je prenehal vzrok, zaradi katerega je pritožnik zamudil rok; če je pritožnik šele pozneje izvedel za zamudo, pa od dneva, ko je za to zvedel. V skladu s tretjim odstavkom 117. člena ZPP se po treh mesecih od dneva zamude ne more več zahtevati vrnitve v prejšnje stanje (prim. sklep Ustavnega sodišča št. Up-752/07 z dne 24. 4. 2007; Uradni list RS, št. 118/07 in OdlUS XVI, 117).
4. Predlog za vrnitev v prejšnje stanje je pravočasen, vendar pa ni utemeljen.
5. Ustavnemu sodišču se v tej zadevi niti ni treba opredeliti do vprašanja, ali bi okoliščine, s katerimi pritožnik utemeljuje predlog za vrnitev v prejšnje stanje, lahko pomenile upravičen vzrok za zamudo. Kajti tudi če bi štelo, da je pritožnik z njimi izkazal obstoj upravičenega vzroka za to, da je ustavno pritožbo vložil 21. 5. 2009, namesto priporočeno po pošti dan poprej, pritožnik s takšnimi navedbami zamude še ne bi mogel opravičiti. Iz podatkov, ki jih je Ustavnemu sodišču poslalo Okrajno sodišče v Kranju, namreč izhaja, da je bil pritožniku izpodbijani sklep Višjega sodišča vročen 20. 3. 2009. Naslednji dan po vročitvi je začel teči šestdesetdnevni rok, ki je potekel 19. 5. 2009. Tudi če bi torej pritožnik ustavno pritožbo vložil 20. 5. 2009, kar bi po lastnih zatrjevanjih storil, če ne bi bile podane okoliščine, s katerimi opravičuje svojo zamudo, ustavna pritožba še vedno ne bi bila pravočasno vložena. Senat Ustavnega sodišča je zato predlog za vrnitev v prejšnje stanje zavrnil (1. točka izreka).
6. Senat Ustavnega sodišča je ustavno pritožbo zavrgel, ker je prepozna (2. točka izreka).
7. Senat Ustavnega sodišča je sprejel ta sklep na podlagi prvega odstavka 6. člena in četrte alineje prvega odstavka 55.b člena ZUstS ter prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik senata Jan Zobec ter člana mag. Marija Krisper Kramberger in Jože Tratnik. Sklep je sprejel soglasno.
Jan Zobec                                                                                             		                                                                                                          Predsednik senata